b'\n_START_ARTICLE_\nTurku Science Park\n_START_PARAGRAPH_\nTurun Tiedepuisto (engl. Turku Science Park) on Turussa sijaitseva korkeakoulujen, tutkimuslaitosten sek\xc3\xa4 erilaisten innovaatiotoimijoiden ja liike-el\xc3\xa4m\xc3\xa4n keskittym\xc3\xa4. K\xc3\xa4velymatkan p\xc3\xa4\xc3\xa4ss\xc3\xa4 kaupungin keskustasta sijaitsevalla alueella toimivat muun muassa Turun yliopisto, \xc3\x85bo Akademin ja Turun ammattikorkeakoulu, Turun yliopistollinen keskussairaala Tyks ja yli 300 muuta yrityst\xc3\xa4 ja yhteis\xc3\xb6\xc3\xa4. Turun Tiedepuiston alueella k\xc3\xa4y ty\xc3\xb6ss\xc3\xa4 arviolta 16\xc2\xa0000 ja opiskelee 35\xc2\xa0000 henkil\xc3\xb6\xc3\xa4. Tohtoreita alueen yliopistoista valmistuu vuosittain noin 200._NEWLINE_Tiedepuisto sijaitsee aivan Helsingin valtatien varressa, ja aluetta palvelee my\xc3\xb6s Kupittaan rautatieasema. Turun lentoasemalle on alle puolen tunnin ajomatka._NEWLINE_Turun kaupunki on valinnut Turun Tiedepuiston yhdeksi kaupungin kolmesta k\xc3\xa4rkihankkeesta. Tavoitteena on vahvistaa alueen vetovoimaisuutta ja kilpailukyky\xc3\xa4 kansainv\xc3\xa4lisesti entist\xc3\xa4 kiinnostavammaksi, rohkeammaksi ja \xc3\xa4lykk\xc3\xa4it\xc3\xa4 ratkaisuja kokeilevaksi osaamiskeskittym\xc3\xa4ksi. Samalla alue laajenee Kupittaalta my\xc3\xb6s valtatien 1 toiselle puolelle, It\xc3\xa4harjun alueelle niin, ett\xc3\xa4 vuoteen 2050 menness\xc3\xa4 alueella olisi uusia asuntoja yli 20\xc2\xa0000 ja uusia ty\xc3\xb6paikkoja yli 10\xc2\xa0000._NEWLINE_Turun Tiedepuisto on t\xc3\xa4rke\xc3\xa4 osa dynaamista Turku Business Region -kokonaisuutta, joka maantieteellisesti kattaa Turun ohella 10 muuta kuntaa (Kaarina, Lieto, Masku, Myn\xc3\xa4m\xc3\xa4ki, Naantali, Nousiainen, Paimio, Raisio, Rusko, Sauvo).\n_START_SECTION_\nTurku Science Park Oy\n_START_PARAGRAPH_\nTurun Tiedepuiston sek\xc3\xa4 koko Turun seudun elinkeino- ja innovaatiotoiminnan kehitt\xc3\xa4mist\xc3\xa4 tukee kehitysyhti\xc3\xb6 Turku Science Park Oy. Turku Science Park Oy:n perustamishetken\xc3\xa4 voidaan pit\xc3\xa4\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4\xc3\xa4 7.9.1988. Tuolloin aloitti toimintansa Oy DataCity Center Ab ja tiedepuistoalueen rakentaminen p\xc3\xa4\xc3\xa4si vauhtiin. Uudenlainen, ICT- ja bioaloihin keskittynyt tiedepuisto osoittautui vuosituhannen vaihteessa tarpeelliseksi, ja Turku Science Park Oy perustettiin joulukuussa 2001. _NEWLINE_Kiinteist\xc3\xb6jen rakentaminen jatkui painopistealojen kehitt\xc3\xa4misen, hautomotoiminnan ja markkinoinnin ohessa, kunnes vuonna 2007 tyt\xc3\xa4ryhti\xc3\xb6rakenne purettiin ja otettiin k\xc3\xa4ytt\xc3\xb6\xc3\xb6n uusi toimintamalli. Sen my\xc3\xb6t\xc3\xa4 yhti\xc3\xb6 on viime vuodet keskittynyt ydinteht\xc3\xa4v\xc3\xa4\xc3\xa4ns\xc3\xa4: korkean osaamistason liiketoiminnan edist\xc3\xa4miseen ja kasvattamiseen Turun seudulla ja Varsinais-Suomessa. Valtaosan Turun Tiedepuiston ytimess\xc3\xa4, Joukahaisenkadun ja Lemmink\xc3\xa4isenkadun v\xc3\xa4liin j\xc3\xa4\xc3\xa4v\xc3\xa4ll\xc3\xa4 alueella sijaitsevista kiinteist\xc3\xb6ist\xc3\xa4 omistaa nykyisin Turun Teknologiakiinteist\xc3\xb6t Oy, joka vuokraa alueen toimitiloja yrityksille ja yhteist\xc3\xb6ille sek\xc3\xa4 kehitt\xc3\xa4\xc3\xa4 Turun Tiedepuiston aluetta._NEWLINE_Kes\xc3\xa4ll\xc3\xa4 2016 Turun Seudun Kehitt\xc3\xa4miskeskuksen yrityspalvelutoiminnot yhdistyiv\xc3\xa4t osaksi Turku Science Park Oy:t\xc3\xa4. N\xc3\xa4in syntyi yksi, koko seutukunnan yritys- ja innovaatiotoimintaa palveleva organisaatio. Turku Science Park Oy on neutraali ja taloudellista voittoa tavoittelematon seudullinen kehitysyhti\xc3\xb6, joka toimii kumppanina ja yhteisty\xc3\xb6n rakentajana yliopistojen ja korkeakoulujen, julkisen sektorin ja yritysten v\xc3\xa4lill\xc3\xa4. Yhti\xc3\xb6 tukee uuden yritystoiminnan synty\xc3\xa4, uuteen osaamiseen perustuvien liikeideoiden jalostamista, liiketoiminnan kasvattamista ja kansainv\xc3\xa4list\xc3\xa4mist\xc3\xa4. Turku Science Park Oy:n johdolla toimivat my\xc3\xb6s Raisiossa sijaitseva kemianalan yrityksiin keskittynyt Smart Chemistry Park sek\xc3\xa4 Turun Tiedepuistossa Electro City -kiinteist\xc3\xb6ss\xc3\xa4 toimiva uuden yritystoiminnan ja kasvun yhteis\xc3\xb6 SparkUp. My\xc3\xb6s yritysneuvonta Potkuri ICT City -kiinteist\xc3\xb6ss\xc3\xa4 ja L\xc3\xa4nsi-Suomen elokuvakomissio WFFC ovat osa yhti\xc3\xb6n tarjoamia palveluja.  _NEWLINE_Erityisen vahvoja ja kansainv\xc3\xa4lisesti toimivia k\xc3\xa4rkialoja Turun seudulla ovat HealthTurku, MaritimeTurku, TechTurku, ExperienceTurku ja CleanTurku. Turku Science Park Oy on aktiivisesti rakentamassa ja vauhdittamassa n\xc3\xa4iden klusterien kasvua ja uudistumista Turun seudulla.\n_START_SECTION_\nTurun Teknologiakiinteist\xc3\xb6t Oy\n_START_PARAGRAPH_\nTurun Teknologiakiinteist\xc3\xb6t Oy on Turun Tiedepuiston alueella toimiva kiinteist\xc3\xb6sijoitusyhti\xc3\xb6. Turun Teknologiakiinteist\xc3\xb6t Oy:n omistamien kiinteist\xc3\xb6jen pinta-ala on noin 135 000 m\xc2\xb2 ja tilojen keskim\xc3\xa4\xc3\xa4r\xc3\xa4inen k\xc3\xa4ytt\xc3\xb6aste 96\xc2\xa0% (2017)._NEWLINE_Turun Teknologiakiinteist\xc3\xb6t Oy:n omistavat Turun kaupunki, Turun Seudun Osuuspankki, el\xc3\xa4kevakuutusyhti\xc3\xb6 Veritas, \xc3\x85bo Akademin s\xc3\xa4\xc3\xa4ti\xc3\xb6 ja Eschnerska Frilasarettet -s\xc3\xa4\xc3\xa4ti\xc3\xb6. Yritys on perustettu vuonna 2010, ja sen toimitusjohtaja on Mikko Lehtinen.\n_START_SECTION_\nRakennusten historiaa\n_START_PARAGRAPH_\nTurun Tiedepuiston tunnetuimpia ja aivan alueen syd\xc3\xa4mess\xc3\xa4 sijaitsevia kiinteist\xc3\xb6j\xc3\xa4 ovat DataCity, PharmaCIty, ElectroCity, EuroCity ja ICT-City. Joulukuussa 2017 n\xc3\xa4iden talojen keskell\xc3\xa4 sijainneeseen tyhj\xc3\xa4\xc3\xa4n tilaan avautui Vierailu- ja innovaatiokeskus Joki. Rakenteilla on parhaillaan Turun ammattikorkeakoulun uusi kampusrakennus, joka nousee Joukahaisenkadulle, aivan ICT-City -kiinteist\xc3\xb6n viereen._NEWLINE_ElectroCityksi nimetty rakennus (1989) on entinen Silo Oy:n trikootehdas vuodelta 1942. Silon kolmikerroksisen kehr\xc3\xa4\xc3\xa4m\xc3\xb6rakennuksen jatkeeksi rakennettiin 1990-luvun alussa BioCity. Sen yhteydess\xc3\xa4 toimii presidentti Mauno Koiviston mukaan nimetty kokous- ja kongressikeskus Mauno vuodesta 1993._NEWLINE_PharmaCity valmistui vuonna 2002 Lemmink\xc3\xa4isenkadun ja It\xc3\xa4isen Pitk\xc3\xa4kadun kulmaan. Paikalta purettiin HK Ruokatalon matala tuotantorakennus ja vanhoja varastotiloja, jotka alun perin kuuluivat HK:n edelt\xc3\xa4j\xc3\xa4lle, vuonna 1913 perustetulle LSO-osuusteurastamolle._NEWLINE_Intelligate-toimistorakennuksista valmistui ensimm\xc3\xa4isen\xc3\xa4 asemarakennus vuonna 1995 ja toimistorakennukset 2006 ja 2013. Parhaillaan rakennetaan Intelligate 3 -rakennusta aivan ratapihan viereen, ja siihen valmistuu Sokos-hotelli Kupittaa vuonna 2020._NEWLINE_Vuonna 2006 valmistuneessa, Ilmari Lahdelman suunnittelemassa ICT-Cityss\xc3\xa4 (ent. ICT-talo, Joukahaisenkatu 3) koulutetaan Turun yliopiston, \xc3\x85bo Akademin ja Turun ammattikorkeakoulun informaatioteknologian opiskelijoita.'